T. venerabili abbati Scireburnie et congregacioni sibi a Deo commisse, frater Stephanus cisterciensis ecclesie servus, Christum cum dileccione timere et cum timore diligere. Epulare offitium est alloqui absentes quasi presentes et conjungere per caritatis contubernium, quos intervalla locorum ab invicem secludunt. Unde, quia os nostrum et caro nostra estis, commoneo vos ut me pauca scribentem patienter paululum sufferatis. Ego monachus vester fui et in baculo meo mare transivi, ut in me omnium vestrum minimo, nullius momenti apud vos, Dominus divitias misericordie sue demonstraret et vos ad emulandum me provocaret. Vas enim vacuum, velut vivus fons sicut voluit, implevit, ut vos qui meliores sanctissima parentela eratis, religionem fortiter tenere et de Domino presumere auderetis. Nunc enim qui solus de terra mea et pauper egressus sum, dives et cum XL turbis viam universe carnis letus ingredior, securus expectans denarium operariis fideliter in vinea la>r